แบงก์ลดค่าต๋งโอนเงินเหลือ12บาทแล้ว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — นำร่องลดค่าธรรมเนียมการโอนทางอิเล็ก ทรอนิกส์รายย่อยระหว่างธนาคารอัตราเดียวทั่วประเทศรายการละ 12 บาทแล้ว
ฝ่ายระบบชำระเงิน ธนาคารแห่งประเทศไทย (ธปท.) ออกประกาศว่า ตั้งแต่วันที่ 15 ธ.ค.นี้เป็นต้นไป ธนาคารพาณิชย์ทุกแห่งจะต้องปรับลดอัตราค่าธรรมเนียมการให้บริการโอนเงินทางอิเล็ก ทรอนิกส์รายย่อยระหว่างธนาคารทีละหลายรายการ (NITMX Bulk Payment – Credit Next Day) เป็นอัตราเดียวเหมือนกันทั้งหมด คือ 12 บาทต่อรายการ ซึ่งจะช่วยลดต้นทุนของผู้ประกอบการ
ก่อนหน้านี้ ธนาคารพาณิชย์คิดค่าบริการโอนเงินทางอิเล็กทรอนิกส์ ตามวงเงิน 1 แสนบาท คิด 12 บาทต่อรายการ วงเงิน 1 แสนบาทขึ้นไป คิด 40 บาทต่อรายการ และวงเงินตั้งแต่ 5 แสนบาท จนถึง 2 ล้านบาท คิดค่าบริการ 100 บาทต่อรายการ 
ธปท. เชื่อว่าการปรับลดค่าบริการดังกล่าวเป็นอัตราเดียวจะช่วยให้ผู้ประกอบการรายย่อย เจ้าของกิจการ ซึ่งเป็นกลุ่มลูกค้าหลักที่ใช้บริการประเภทนี้เป็นหลัก เพื่อโอนจ่ายเงินเข้าบัญชีเงินเดือนพนักงาน โอนจ่ายค่าสินค้าและบริการต่างๆ พร้อมๆ กันทีละหลายรายการ หลายๆ ธนาคารจะได้ประโยชน์มากที่สุด เพราะช่วยลดต้นทุนค่าใช้จ่ายได้ค่อนข้างมาก แถมยังมีความสะดวกมากขึ้น เพราะไม่ต้องเดินทางไปทำธุรกรรมที่สาขาธนาคาร สามารถทำธุรกรรมทางอิเล็กทรอนิกส์ได้ทันที 
อย่างไรก็ตาม การดำเนินการปรับลดค่าบริการเหล่านี้เป็นไปตามการเจรจาระหว่าง ธปท. ในสมัยนางธาริษา วัฒนเกส เป็นผู้ว่าการ ธปท. กับผู้บริหารธนาคารพาณิชย์ที่เกิดขึ้นเมื่อวันที่ 9 ก.ย. 2553 ที่ผ่านมา โดยมีวัตถุประสงค์เพื่อลดภาระค่าใช้จ่ายของผู้ใช้บริการส่วนใหญ่ที่เป็นผู้ประกอบการ และเป็นการสนับสนุนให้มีการใช้ระบบการโอนเงินทางอิเล็กทรอนิกส์ (epayment) แทนเงินสดและเช็ค
แหล่งข่าว ธปท. เปิดเผยว่า นอกเหนือจากการลดค่าธรรมเนียมการโอนเงินให้รายย่อยแล้ว ยังมีค่าธรรมเนียมอีก 4 รายการที่ ธปท.กำลังหารือกับธนาคารพาณิชย์เพื่อขอให้ลดค่าบริการลงในต้นปีหน้า รายการแรกคือ การโอนเงินผ่านเครื่องเอทีเอ็มธนาคารเดียวกันข้ามเขต ซึ่งปัจจุบันจะฟรีในครั้งแรกของเดือน ครั้งต่อไปคิดไม่เกิน 15 บาท/รายการ โดยคาดเริ่มบังคับใช้ในไตรมาสแรก ปี 2554
ค่าบริการการถอนเงินผ่านเครื่องเอทีเอ็มในธนาคารเดียวกัน แต่เบิกถอนข้ามเขต ขณะนี้คิดไม่เกิน 15 บาท/รายการ โดยคาดว่าจะใช้ไตรมาสแรก ปี 2554
ค่าบริการเบิกถอนเงินหรือถามยอดเงินในบัญชีผ่านเครื่องเอทีเอ็มต่างธนาคาร ซึ่งปัจจุบันเปิดให้ฟรี 4 ครั้ง/เดือน ครั้งที่ 5 ขึ้นไปธนาคารทุกแห่งจะคิดไม่เกิน 10 บาท/รายการ คาดว่าจะใช้ไตรมาส 2 ปีหน้า
รายการสุดท้าย คือการเบิกถอนเงินต่างธนาคารและการถอนเงินข้ามเขตปัจจุบัน คิดรายการละไม่เกิน 20 บาท ส่วนอัตราค่าบริการใหม่ จะสรุปได้ในไตรมาส 2 ปี 2554